Deel van N3 steeds gesluit ná betogingVragmotors wat op die N3 aan die brand gesteek is. Foto: Twitter Verkeer word steeds op die N3 naby die Mooirivier-tolplaza in KwaZulu-Natal herlei nadat betogers Sondagaand chaos in die gebied veroorsaak het. Die N3-tolkonsessie het omstreeks 05:00 Maandag op Twitter bevestig dat noordelike verkeer by die plaza op die R103 in die rigting van Estcourt herlei word. Verkeer op die N3-Suid word op die R74 herlei in die rigting van Greytown. Die tolkonsessie het egter berig die situasie is tans kalm en owerhede ruim tans die toneel op. Opruimingspogings het omstreeks 01:30 begin. Dit is nie duidelik hoe lank die pad nog gesluit sal wees nie. Maroela Media het vroeër berig betogers het Sondagoggend gewelddadig geraak deur vragmotors op die N3 aan die brand te steek. Volgens berigte is tussen 10 en 15 vragmotors aan die brand gesteek, maar ŉ amptelike syfer is nog nie bevestig nie. Volgens die verkeersowerhede het daar tussen 17:00 en 18:00 sowat 990 voertuie noordwaarts deur die tolplaza beweeg en sowat 740 voertuie suidwaarts, voor die betogings owerhede genoop het om sekere dele van die hoofweg te sluit en verkeer te herlei. Die betoging was soortgelyk aan ŉ betoging op dieselfde plek oor Paasnaweek toe betogers brandende bande en ander voorwerpe gebruik het om die N3 te versper en ook minstens een vragmotor aan die brand gesteek en ander vragmotors geplunder het. Dié betoging is glo deur vragmotorbestuurders uitgevoer weens ontevredenheid oor lone. Dit is nie duidelik of dié kwessie ook die rede vir gisteraand se betoging is nie. Maroela Media kon nie Maandagoggend onmiddellik die KwaZulu-Natalse polisie bereik vir kommentaar nie.